ผลประชุมเฟดชี้นำค่าเงินบาท
ในสัปดาห์นี้ สายงานธุรกิจตลาดทุน ธนาคารกสิกรไทย คาดว่าค่าเงินบาทจะเคลื่อนไหวอยู่ในกรอบระหว่าง 30.40-30.80 บาทต่อเหรียญสหรัฐ กรอบที่อยู่ในแนวโน้มอ่อนค่าตามทิศทางของตลาดที่มีความเชื่อมั่นว่าธนาคารกลางสหรัฐ (เฟด) จะลดขนาดการเข้าซื้อพันธบัตร (มาตรการ QE) มากขึ้น เพราะในช่วงที่ผ่านมาตัวเลขทางเศรษฐกิจของสหรัฐแสดงสัญญาณการฟื้นตัวอย่างต่อเนื่อง
29 ต.ค. 2565

ในสัปดาห์นี้ สายงานธุรกิจตลาดทุน ธนาคารกสิกรไทย คาดว่าค่าเงินบาทจะเคลื่อนไหวอยู่ในกรอบระหว่าง 30.40-30.80 บาทต่อเหรียญสหรัฐ กรอบที่อยู่ในแนวโน้มอ่อนค่าตามทิศทางของตลาดที่มีความเชื่อมั่นว่าธนาคารกลางสหรัฐ (เฟด) จะลดขนาดการเข้าซื้อพันธบัตร (มาตรการ QE) มากขึ้น เพราะในช่วงที่ผ่านมาตัวเลขทางเศรษฐกิจของสหรัฐแสดงสัญญาณการฟื้นตัวอย่างต่อเนื่อง
นอกจากนี้ สถาบันจัดอันดับเรตติ้ง S&amp;P ได้ปรับเพิ่มแนวโน้มด้านเครดิตของสหรัฐ เป็น “มีเสถียรภาพ” จาก “เชิงลบ” การคาดการณ์เรื่องการชะลอมาตรการ QE นั้น ทำให้นักลงทุนลดการถือครองสินทรัพย์ในตลาดเกิดใหม่อย่างต่อเนื่อง เพราะหากอัตราผลตอบแทนพันธบัตรรัฐบาลสหรัฐที่มีความเสี่ยงต่ำปรับสูงขึ้น และพันธบัตรดังกล่าวจะกลับมาน่าลงทุนมากขึ้น
บวกกับตัวเลขเศรษฐกิจสำคัญทั้งด้านการส่งออก/นำเข้า เงินเฟ้อ และการปล่อยสินเชื่อเดือน พ.ค.ของประเทศจีนออกมาแย่เกินคาด ทำให้ประเทศจีนอยู่ภายใต้ความกดดันที่จะกระตุ้นการเติบโตทางเศรษฐกิจ ส่งผลให้ภาพรวมเศรษฐกิจในภูมิภาค รวมถึงในประเทศไทยดูอ่อนแอลง ปัจจัยทั้งหมดได้ส่งผลต่อเงินบาทและสกุลเงินเอเชีย ซึ่งส่วนใหญ่ปรับอ่อนค่าเมื่อเทียบกับเงินเหรียญสหรัฐ
ขณะที่ในสัปดาห์ที่ผ่านมายังมีแรงเทขายในตลาดหุ้นและตลาดพันธบัตรไทยจากนักลงทุนต่างชาติ ส่งผลให้ดัชนีตลาดหุ้นไทยร่วงสู่ระดับต่ำสุดในรอบห้าเดือนในวันอังคารที่ระดับ 1,452.63 จุด
ปัจจัยที่ตลาดต้องจับตามองในสัปดาห์นี้ คือ ผลการประชุมคณะกรรมการนโยบายการเงิน (FOMC) ของเฟด เพื่อประเมินถึงความเป็นไปได้ว่ามาตรการ QE ในระยะต่อไปจะชะลอลงหรือไม่
ขณะที่สภาวะตลาดหุ้นกู้ในสัปดาห์ที่ผ่านมา ในตลาดแรกมีการเสนอขายหุ้นกู้ในกลุ่มลีสซิ่งอายุ 4 ปี อันดับเครดิต BBB+ เสนอขายต่อผู้ลงทุนทั่วไปจำนวน 2,000 ล้านบาท และหุ้นกู้กลุ่มวัสดุก่อสร้าง อายุ 4 ปี และ 7 ปี อันดับเครดิต A เสนอขายต่อนักลงทุนสถาบันและนักลงทุนรายใหญ่ 6,000 ล้านบาท นักลงทุนสนใจจำนวนมาก
สำหรับภาวะหุ้นกู้ในตลาดรองค่อนข้างผันผวน อัตราผลตอบแทนปรับตัวสูงขึ้นตามพันธบัตรรัฐบาล
ด้านหุ้นกู้ที่มีปริมาณการซื้อขายมากเป็นกลุ่มหุ้นกู้ระยะสั้นอายุไม่เกิน 3 เดือน อันดับความน่าเชื่อ AA โดยอัตราผลตอบแทนปรับตัวสูงขึ้นเล็กน้อย
ทั้งนี้ ค่าเงินบาทในสัปดาห์ที่ผ่านมาเปิดตลาดที่ระดับ 30.63 บาทต่อเหรียญสหรัฐ ปิดที่ระดับ 30.56 บาทต่อเหรียญสหรัฐ
ค่าเงินยูโร เปิดตลาดที่ระดับ 1.3206 ยูโรต่อเหรียญสหรัฐ และเคลื่อนไหวในทิศทางที่แข็งค่าต่อเนื่องก่อนปิดที่ระดับ 1.3323 ยูโรต่อเหรียญสหรัฐ
ค่าเงินเยน เปิดตลาดที่ระดับ 97.50 เยนต่อเหรียญสหรัฐ ปรับแข็งค่าขึ้นอย่างรวดเร็ว วันศุกร์ปิดที่ระดับ 94.93 เยนต่อเหรียญสหรัฐ